b'\n_START_ARTICLE_\nMcDonnell Douglas X-36\n_START_PARAGRAPH_\nMcDonnell Douglas X-36 (arba Boeing X-36) beuodegis manevringumo bandym\xc5\xb3 naikintuvas\xc2\xa0\xe2\x80\x93 28% mastelio tyrimams naudotas beuodegio naikintuvo prototipas. Pirm\xc4\x85 syk\xc4\xaf pakilo 1997\xc2\xa0m. gegu\xc5\xbe\xc4\x97s 17 d. ir viso atliko 31 s\xc4\x97kming\xc4\x85 skryd\xc4\xaf. Pilotas s\xc4\x97d\xc4\x97davo nat\xc5\xabralaus dyd\xc5\xbeio \xc5\xbeem\xc4\x97je pastatytame kokpite, ant l\xc4\x97ktuvo nosies buvo \xc4\xaftaisyta vaizd\xc4\x85 pilotui perduodanti kamera. L\xc4\x97ktuvo kryptis buvo kei\xc4\x8diama vietoje uodegos naudojantis kanardais, deceleronais (tam tikri perdaryti dviej\xc5\xb3 dali\xc5\xb3 eleronai) ir t\xc5\xabtomis. Stabilumo problemos buvo sprend\xc5\xbeiamos naudojantis elektronine \xe2\x80\x9efly-by-wire\xe2\x80\x9c valdymo sistema. Viso buvo pagaminti du l\xc4\x97ktuvai._NEWLINE_1997\xc2\xa0m., tebevykstant bandymams, McDonnell Douglas susijung\xc4\x97 su Boeing, tod\xc4\x97l \xc5\xa1is l\xc4\x97ktuvas kartais vadinamas Boeing X-36._NEWLINE_Eksperimentai laikomi pasiteisinusiais, l\xc4\x97ktuvai \xc4\xafvykd\xc4\x97 ar pranoko visus projekte numatytus reikalavimus. Nepaisant jo s\xc4\x97km\xc4\x97s, kol kas n\xc4\x97ra joki\xc5\xb3 duomen\xc5\xb3 apie programos t\xc4\x99sim\xc4\x85 ar jo pagrindu kuriamus naujus naikintuvus. Vienas l\xc4\x97ktuvas nuo 2003\xc2\xa0m. liepos 16 d. yra saugomas Ohajuje, Valstybinio Jungtini\xc5\xb3 Valstij\xc5\xb3 karini\xc5\xb3 oro paj\xc4\x97g\xc5\xb3 muziejaus \xe2\x80\x9eResearch & Development\xe2\x80\x9c galerijoje. Kitas\xc2\xa0\xe2\x80\x93 Oro paj\xc4\x97g\xc5\xb3 bandom\xc5\xb3j\xc5\xb3 l\xc4\x97ktuv\xc5\xb3 muziejuje Edvardso karini\xc5\xb3 oro paj\xc4\x97g\xc5\xb3 baz\xc4\x97je Kalifornijoje.'